Jelenések könyve XVI.
Ki állhat meg Isten előtt?
Jel 7:1–8:1
Lekció: Ézs 49:1–19

Fő gondolat: 

Megtapasztaltunk valamit a szél romboló hatásából az elmúlt hónapokban. A viharos széllökések, villámlások és esőzések kidőlt fákat, szétrombolt házakat, síneket, utakat hagytak maguk után. És hol van ez még a legerősebb szélvihartól a tornádótól? 1999-ben, az oklahomai tornádóban egy radar 484 km/órás szélsebességet mért – a valaha mért legnagyobbat a földön. El tudjuk képzelni azt a pusztítást, amit ez a vihar maga mögött hagyott? Csak érzékeltetés végett: egy 16 tonnás kamiont több mint egy kilométerre dobott arrébb a vihar.[footnoteRef:1] [1:  https://en.wikipedia.org/wiki/List_of_F5_and_EF5_tornadoes ] 

Vagy vehetjük a földrengéseket. A 2004-es cunami, ami 240 ezer ember halálát okozta. A 2011-es japán földrengés, amely 130 ezer épületet tett teljesen a földdel egyenlővé, és rongálta meg – többek között – a fukusimai erőművet.[footnoteRef:2] [2:  https://en.wikipedia.org/wiki/Lists_of_earthquakes#Largest_earthquakes_by_magnitude ill. https://en.wikipedia.org/ wiki/2011_T%C5%8Dhoku_earthquake_and_tsunami ] 

Szélvihar és földrengés – két pusztító természeti erő. Két kép, amit Isten haragjának érzékeltetésére használ a Szentírás (pl. 1Kir 19:11–12). És ez a harag nem távoli gondolat csupán. Nem lehet keresztyén az, akire ne nehezedett volna rá bűnei súlya, és az a félelem, hogy mi lesz, ha így kell Isten előtt megállnia? Sőt, Isten haragjának fenyegetése újra és újra utolérhet a keresztyén életünk során is. Miért van Isten tőlem olyan távol? Vajon megbocsájtja nekem ezt a súlyos bukást? Vajon nem fordult el végleg tőlem, mert megmaradtam a bűnben?
Az elmúlt igerészünk – az ötödik és hatodik pecsét – világossá tette, hogy Isten haragvó Isten. A 6. fejezet egy kérdéssel ért véget: „Mert eljött az Atya és a Bárány haragjának nagy napja, és ki állhat meg?” Tényleg, melyik halandó állhat meg Isten előtt? Ez a kérdés ott visszhangzik megválaszolatlanul. Majd mintha János hirtelen másról kezdene beszélni. Nem folytatja a pecsétek sorozatát, hanem új látomást hoz elénk a 7. fejezetben: a 144 ezer elpecsételését és a mennyben lévő megszámlálhatatlan sokaságot. Miért szakítja meg János az események sorozatát?
Azért, szeretett gyülekezet, hogy ezt a kérdést megválaszolja nekünk. A 7. fejezet azzal a kérdéssel foglalkozik, hogy ki tud majd megállni a szent Isten előtt. Ki az, akit nem pusztít el emésztő haragja? Ki az, aki biztos lehet abban, hogy Isten nem fordul el tőle, sem nem ellene?
Akik Isten szolgái
Az első versek megerősítenek abban, hogy a 7. fejezet a 6. fejezet csapásaihoz kapcsolódik. Négy angyalt látunk, akiknek egy feladatuk van: a négy pusztító szelet visszatartani, amelyek romba döntenék a földet. Mindez a pecsétek elé visz minket vissza az időben.[footnoteRef:3] Világos, hogy a sorrend nem időrendi, hiszen a 6. fejezet pont arról szól, hogy a négy lovas ill. a hatodik pecsét súlyos kárt okoz a földön. Ám itt még Isten ítélete még vissza van tartva. János tehát ebben a látomásban azt mutatja meg nekünk, hogy a pecsétek pusztító sorozatától ki nyer oltalmat. [3:  Van alapja annak a gondolatnak, miszerint a négy pusztító szél a 7:1-ben valójában a négy első pecsét lovasaira vonatkozik. Zakariásnál ugyanis, ahol a négy lovas ószövetségi alapja található, a négy lovast az „ég négy szelével” azonosítja az angyal (Zak 6:5). E kapcsolat alapján könnyen lehet, hogy a négy széllel János egy új módon mutatja be a pusztító lovasokat. L. még Beale, G. K. (1999). The Book of Revelation: A Commentary on the Greek Text (p. 408). Grand Rapids, MI; Carlisle, Cumbria: W.B. Eerdmans; Paternoster Press.] 

„3Ne ártsatok se a földnek, se a tengernek, se a fáknak addig, amíg meg nem pecsételjük a mi Istenünk szolgáit a homlokukon.” Kik találnak tehát menedéket Isten haragja elől? Isten szolgái. Istennek gondja van az ő szolgáira. Rájuk nem árad ki haragja. Számukra van védelem.
De kik Isten szolgái? „4És hallottam a megpecsételtek számát: száznegyvennégyezer megpecsételt az Izráel fiainak minden nemzetségéből.” Ez a vers alighanem a legtöbbet vitatott és félremagyarázott részei közé tartozik a Jelenéseknek. Ki a 144 ezer? 144 ezer zsidó származású ember? 144 ezer hívő zsidó? Az utolsó, megtérő zsidó generáció jelképe? Vagy valami más? 
Úgy gondolom, hogy a Jelenések könyve és az egész Újszövetség alapján kijelenthetjük, hogy itt nem etnikai, „fizikai” zsidó származásról van szó. Ez a gondolat kritikus, ezért fontos a főbb érveket részletesen látni. Először is a Jelenésekben a zsidóság nem etnikai értelemben szerepel. Például a 2:9-ben Jézus azt mondja: „tudok … azok káromkodásáról, akik zsidóknak mondják magukat, pedig nem azok, hanem a Sátán zsinagógája.” Világos, hogy itt a keresztyénekkel ellenséges zsidókról beszél az Úr – mégis azt mondja, hogy ők nem zsidók. Hogyan lehet ez? Úgy, hogy Jézus a zsidót lelki értelemben használja, mint a Róm 2:29[footnoteRef:4], miszerint zsidó az, aki belsőképpen, a Lélek által van körülmetélve (vö. még 1:6, ahol a 2Móz 19:6-ot alkalmazza az újszövetségi egyházra). Ha János így érti ezt a 2. fejezetben, miért értené máshogy a hetedikben? Különben ezt erősíti a többi ószövetségi utalás, amely mind jelképesen, lelki értelemben van használva: Jézabel (2:20), Bálám tanítása (2:14) vagy Dávid kulcsa (7:1). Mind-mind nem fizikai, hanem lelki értelmű. [4:  Ehhez kapcsolódóan l. még Gal 3:29, Fil 3:3.] 

Másodszor, a 144 ezer elpecsételése nem más, mint hogy homlokukra kerül az Atya és Jézus neve: „száznegyvennégyezren, akiknek homlokára fel volt írva az ő neve és Atyjának neve.” Ez pedig ugyanaz, amit Jézus a filadelfiai levélben minden hűséges követőjének megígért: „Aki győz, … felírom rá az én Istenem nevét … és az én új nevemet.” (3:12) Jézus nem csak 144 ezret pecsétel meg nevével, hanem minden tanítványát.
Harmadszor, a 144 ezer testesíti meg Isten szolgáit a földön (7:3). De csak 144 ezer zsidó lenne Isten szolgája? Amikor a Jelenésekben később előkerül az Isten szolgái kifejezés, mindig általánosan van használva az összes választottra (19:6; 22:3). Sosem vonatkozik ez zsidókra. És ide kapcsolódik az a gondolat is, hogy a 14:4 alapján a 144 ezer csupa férfiből áll: „Ezek azok, akik asszonyokkal nem szennyezték be magukat, mert szüzek.” Vajon a nők kilennének zárva Isten védelme alól? Semmiképpen sem érthetjük úgy, hogy csupán egyedülálló, zsidó, férfiakra terjedne ki Isten védelme.
Negyedszer, amikor a Sátán próbálja Istent másolni, és az ő követőire bélyeget tesz, akkor azt olvassuk, hogy minden követőjét megjelöli: „Arra is rávesz mindenkit, kicsinyeket és nagyokat, gazdagokat és szegényeket, szabadokat és szolgákat, hogy a jobb kezükre vagy a homlokukra bélyeget tegyenek.” (13:16) Akkor Isten vajon nem pecsételné el minden gyermekét, csak valami kiválasztott 144 ezret? 
Végül pedig említsük meg azt is, hogy ez a pontos törzsi elhatárolás mennyire értelmezhetetlen a mai korban vagy a Jelenések megírásokat. Izráel 12 törzséből 10 elveszett az asszír fogságba vitelkor. A megmaradó kettő – Júda és Benjámin – pedig a templom lerombolása után szétszóródott a világba. A zsidók törzsi identitása egyszerűen elveszett. Nem tartották számon a templom lerombolása után. A fizikai törzsre való felosztásnak egyszerűen nincs már értelme.
Vagyis hogyan értsük a 144 ezret? Úgy, mint Isten népének a jelképét. Hallhatunk a tizenkétszer tizenkétezer választott férfiról. Ez egy hadsereg. A Bárány hadserege. Akik tiszták, és akik hűségesen harcolnak királyuk oldalán. Minden bizonnyal erre utal az is, hogy a tizenkét törzs között nem szerepel Dán – az az északi törzs, amely először adta be a derekát a bálványimádásnak (Bír 18:1; 1Kir 12:29–30). A Bárány seregében nem lehetnek megalkuvók és kétszínűek. 
Vagyis ki állhat meg Isten előtt? Kinek van mentsége a harag idején? Annak, aki Isten szolgája e földön. Aki Istenéért, Krisztusáért él. De te kinek élsz? Ha keresztyénnek mondod magad, tényleg katona vagy? Tennivalód, szórakozásod megtervezésekor Krisztus szava a döntő? Kész vagy-e vágyaidat, álmaidat feltenni az oltárra? Kész vagy-e imádságban tusakodni, hogy ne a te, hanem az Úr akarata legyen meg?
Akik Isten elpecsételt választottjai
[bookmark: _GoBack]Isten szolgái továbbá az élő Isten pecsétjét viselik. Láttuk, hogy ez a pecsét, amit a 144 ezer a homlokán viselt, az az Atya és Krisztus neve. A pecsét azonosít: megmutatja, hogy kihez tartozunk. Mint ahogy a fenevad bélyege megjelöli a fenevadhoz tartozókat, úgy Isten pecsétje világossá teszi, hogy az ő uruk nem más, mint az igaz Isten. 
Azt is láttuk, hogy ez a pecsét védelmet jelent az ítélet idején. De pontosan mitől véd meg Isten pecsétje? Bármennyire is szeretnénk, ez a védelem nem fizikai. Isten e látomással nem azt akarja üzenni nekünk, hogy a szolgáiként a fizikai nyomorúságoktól meg leszünk kímélve. Ezt nagyon világosan meg van fogalmazva a 12:11-ben: „De legyőzték őt [a sátánt] a Bárány vérével és bizonyságtételük beszédével, mert nem kímélték életüket mindhalálig.” Itt a keresztyének sátán feletti győzelméről olvasunk. De paradox módon ez a győzelem a fizikai életünkbe is kerülhet. Vagyis Isten nem óvja meg gyermekeit minden betegségtől vagy szörnyűségtől – még ha imádságukat meg hallgatja, és sok nehéz helyzetből ki is menti őket.
De akkor mitől véd Isten pecsétje? Attól, hogy nehogy megcsaljon és félrevezessen minket a sátán. Nem véletlen, hogy a pecsét a homlokon van. Akárcsak az izraelitáknál, akiknek a törvény szemkötőül szolgált a homlokon és a kézen. Ez jelképezte azt, hogy gondolataikat és tetteiket Isten törvényének kell irányítania. Ugyanígy Krisztus megpecsételi tanítványait a homlokukon, hogy gondolkodásuk és szívük tiszta maradjon, és ne dőljön be se a sátánnak, se a világnak.
Az Újszövetség pedig tovább azonosítja ezt a pecsétet. Pál ezt mondja: „[Krisztusban] titeket is … megpecsételt a megígért Szentlélekkel.” (Ef 1:13) Vagyis az a pecsét, ami jelzi a Krisztushoz tartozásunkat, nem más, mint a Szentlélek. Ki kap védelmet tehát Isten haragjától? Aki megkapta a Szentlelket Krisztustól. A Szentlélek egyedül tudja gondolatainkat tisztán megőrizni. A Szentlélek tud egyedül megvilágosítani velünk dolgokat. A Szentlélek tud egyedül vezetni a keskeny úton. A Szentíráson keresztül a Szentlélek elvezet minket minden igazságra. Mindennek tudatában imádkozunk-e? Kérünk-e erőt azokhoz, amikben újra és újra elbukunk? Kérünk-e bölcsességet, amikor tanácstalanok vagyunk? Imádkozunk-e a Szentlélek segítségéért, szeretett testvérek?
Akiket Isten fehér ruhába öltöztetett
Ám ebben a fejezetben nemcsak a 144 ezerről olvasunk. Hanem látjuk a megszámlálhatatlan sokaságot minden törzsből, népből és nyelvből a trón és a Bárány előtt állni. Kik ők? A válasz most talán egyszerűbb: ők Krisztus megváltottjai. Vagyis ugyanazok, mint akikről a 144 ezer szól. A 144 ezer nem más, mint Krisztus megváltott, Szentlélekkel elpecsételt serege. A megszámlálhatatlan sokaság úgyszintén.
De akkor mi ennek az egész 7. fejezetnek az értelme? Az, hogy bemutassa nekünk Isten népét két szemszögből. Úgy, mint a sportközvetítéseknél. Egy gól egy kameraállásból keveset mutat. Ha mellé teszünk egy más kameraállást, sokkal több részlet világossá válik. Ugyanerről van szó itt, a Jelenésekben. A 144 ezer és a megszámlálhatatlan sokaság között a különbség nem a létszámban van, hanem a helyszínben. A 144 ezer jelképezi a Krisztushoz hűséges egyházat a földön. Akiket támad a sátán, és akik azokban a társadalmakban élnek, amit elér Isten ítélete. De mindezen nehézségek, csapások között Krisztus katonái védelmet élveznek. A Szentlélek őrzi őket egészen az utolsó ítéletig. Senki és semmi nem szakíthatja el őket Krisztustól. A legnagyobb katasztrófa közepette is lelkük biztonságban van. 
Majd a másik kép a győztes egyházat mutatja a mennyben. Akik megharcolták a hit nemes harcát, és elnyerték az élet koronáját. Akik a nagy nyomorúságból jöttek. Akik fehér ruhát kaptak a Jézus vérében való hit által. Ők örülnek, énekelnek és ujjonganak. „16Nem éheznek többé, nem is szomjaznak, a nap sem tűz rájuk, sem semmi hőség, 17mert a Bárány, aki a trón közepén van, legelteti őket, és élő vizek forrásaihoz viszi őket, és Isten letöröl a szemükről minden könnyet.” Övék az örök boldogság.
A két sereg ugyanúgy Isten választottait mutatja. Figyeljétek meg, hogy a 144 ezret csupán „halljuk”: „4És hallottam a megpecsételtek számát: száznegyvennégyezer megpecsételt…” Míg a megszámlálhatatlan sokaságot pedig „látjuk”: „9Azután íme, nagy sokaságot láttam.” Ugyanez fordult elő korábban, az 5. fejezetben Krisztussal kapcsolatban. János sír, amire az egyik vén azt mondja: „Ne sírj! Íme, győzött a Júda törzséből való oroszlán.” (5:5) Majd megfordul, hogy lássa az oroszlánt, és „láttam … egy Bárányt állni” (5:6). Jézus Krisztus oroszlánnak hallatszik, és báránynak látszik. Mind a kettő ő: az erős oroszlán, és a szelíd bárány. Hozzá hasonlóan Isten népe a harcoló egyház a földön és az ünneplő sereg a mennyben.  
Tehát kicsoda állhat meg Isten előtt? Az, akinek Krisztus a megváltója. „Aki megmosta és megfehérítette ruháját a Bárány vérében.” (7:14) Aki látja, hogy bűneitől nincs más menedéke, Isten haragjától nincs más védelme, csak Jézus Krisztus áldozata. Ők e földi életből a mennybe kerülnek. A nagy nyomorúságból Isten és a Bárány trónja elé ujjongva. A halál árnyékának völgyéből füves legelőkre, ahol a Bárány legelteti őket, és véget vet minden könnycseppjüknek, minden szenvedésüknek.
Epilógus
Így érünk el az utolsó, hetedik pecséthez, ami megdöbbentően rövid: „Amikor felnyitotta a hetedik pecsétet, csend lett a mennyben mintegy fél óráig.” Ennyi? Fél óra csend? Mi a hetedik pecsét üzenete? 
Elsőre talán azt gondoljuk, hogy itt csak csendről van szó, és semmi sem történik. Azonban a Bibliában Isten csendje nem a semmit jelenti. Hanem az ítéletet: „7Hallgass az ÚR, az én Istenem arca előtt, mert közel van az ÚR napja, amikor áldozatot készíttet az ÚR, és megszenteli meghívottait. 8Az ÚR áldozatának napján megbüntetem a fejedelmeket és a királyok fiait és mindazokat, akik idegen öltözetbe öltöznek.” (Zof 1:7–8 vö. Zak 2:13)
Leginkább ezt egy trónteremhez hasonlíthatjuk. A trónteremben általában sok embert volt: bárók, hercegek, udvarhölgyek, tanácsosok. Élénk társalgások, fontos beszélgetések zajlottak a trónteremben. Ám a király hirtelen felkel a trónszékéről. Az udvar ezt azonnal észleli, és hirtelen mindenki elhallgat. A mondatok félbeszakadnak, az emberek elnémulnak. Mindenki megadja a tiszteletet a királynak, és nézi, mire készül. 
Ugyanez történik a mennyben is. A négy élőlény, aki nem szűnik meg azt mondani, hogy „Szent, szent, szent az Úr!” (4:8) most mégis elhallgat. A hatodik pecsétnél elkezdődött az ítélet. Most, a hetedik pecsétnél pedig Isten véghezviszi és befejezi az ítéletet – akárcsak a hetedik trombitánál. A mindenség királya felkelt az ítéletre. Az utolsó ítéletre. Ezért elnémul mindenki, és csend van a mennyben. 
Mindez jó hír, szeretett gyülekezet. Isten ítélete rettenetes dolog a bűnös embernek. Ám ugyanakkor a boldogság és öröm napja az ő szeretett gyermekeinek. Ez a fejezet bátorítani akar minket. Bátorítani, hogy várhatjuk bátran Krisztus visszajövetelét. Várhatjuk, hiszen mégis megállhatunk az élő Isten előtt. Megállhatunk, ha Krisztustól fehér ruhát kaptunk. Megállhatunk, ha Krisztustól Szentlelket kaptunk. Megállhatunk, ha Krisztus szolgái vagyunk. Ha Krisztus a mi megváltónk, akkor a történelem jót hoz számunkra. Akkor semmilyen nehézség Isten szeretetétől el nem választhat. Akkor Isten meg fog őrizni minket az örök életre. Bátorodjon a szívetek, testvérek, és harcoljatok Krisztus katonájaként – mert számunka az ítélet a Krisztussal való találkozás, az ujjongó öröm napja, amikor mindörökre elfelejtünk minden könnyet. Ámen.

